Fyrrenåle, enebær og havtorn. Alle nordjyske ingredienser og en del af en ny opsigtvækkende gin. Fodboldklubben AaB og Herbie Gin fra Fjerritslev lancerer fredag deres bud på smagen af Nordjylland. Et initiativ som faktisk kommer fra den aalborgensiske superligaklub. - Det var dem, der ringede, og vi tænkte at det kunne da være meget sjovt, fortæller direktør hos Herbie Gin, Anders Skotlander, til TV2 Nord. Herbie Gin har eksisteret i tre år. De har vundet flere priser for deres gin-kundskaber, og de eksporterer i dag til blandt andet Australien, USA og Kina. Men det med en særlig nordjysk gin har de ikke tidligere satset på. - Vi vil rigtig gerne lave en gin, som folk fra hele Danmark kommer til at forbinde med Nordjylland. Ingredienserne er samlet på både øst- og vestkysten heroppe, og vi tror, at vi har ramt den helt rette smag af Nordjylland. Umiddelbart er denne gin mere klassisk, end dem vi ellers laver, siger Anders Skotlander. To legender er med Ginen bliver officielt præsenteret fredag aften, når AaB spiller hjemmekamp mod Hobro IK. Og selve opskriften har der været flere om at komme frem til. - Alle ingredienserne er udvalgt af en håndfuld af vores trofaste sæsonkortholdere og de to legender Torben Boye og Henrik ”Mini” Rasmussen, der har vundet DM-guld to gange med AaB og repræsenteret klubben i Champions League, fortæller administrerende direktør i AaB, Thomas Bælum, i en pressemeddelelse. At det netop er AaB-legender og ikke nuværende spillere, som har været med til at udvikle ginen, er der også en særlig årsag til. - Elitesport og alkohol hænger ikke så godt sammen, og derfor har det været vigtigt, at det har været tidligere spillere som har været inde over, forklarer Anders Skotlander. Indtil videre er der lavet 1.500 flasker, og de kan købes i AaB's fanshop samt i udvalgte nordjyske vinbutikker.

Referat:
Fodboldklubben AaB har taget initiativ til et noget anderledes samarbejde. Fremover vil de lave gin med den prisvindende producent Herbie Gin fra Fjerritslev.